## Pravilnik o početnoj i periodičkoj izobrazbi vozača

### NN 78/2009 (6.7.2009.), Pravilnik o početnoj i periodičkoj izobrazbi vozača

MINISTARSTVO MORA, PROMETA I INFRASTRUKTURE

1867

Na temelju članka 4. f stavka 4. Zakona o prijevozu u cestovnom prometu (»Narodne novine«, br. 178/04, 48/05, 151/05, 111/06 i 63/08) ministar mora, prometa i infrastrukture donosi

PRAVILNIK

O POČETNOJ I PERIODIČKOJ IZOBRAZBI VOZAČA

I. OPĆE ODREDBE

Članak 1.

Ovim Pravilnikom se propisuje program, provođenje programa, uvjeti i način provjere znanja za stjecanje početnih kvalifikacija i periodičke izobrazbe vozača određenih kategorija cestovnih vozila za prijevoz tereta i putnika iz država članica Europske unije i država nečlanica ako su zaposleni u tvrkama s poslovnim nastanom u državi članici, postupak izdavanja svjedodžbi o stručnoj osposobljenosti o početnim kvalifikacijama (u daljnjem tekstu: SSO o početnim kvalifikacijama) i svjedodžbi o periodičkoj izobrazbi (u daljnjem tekstu: SSO o periodičkoj izobrazbi), vođenje evidencije, troškovi provođenja izobrazbe i ispita, za početne kvalifikacije i periodičku izobrazbu, te izgled obrasca SSO o početnim kvalifikacijama i periodičkoj izobrazbi.

Članak 2.

(1) Stečene početne kvalifikacije i periodička izobrazba dokazuju se svjedodžbama iz članka 7., 9. i 11. ovoga Pravilnika.

(2) Vozači koji su državljani država nečlanica, a koji su zaposleni u tvrtkama s poslovnim nastanom u državi članici Europske unije ili za nju rade, te vozači koji obavljaju cestovni prijevoz tereta odnosno putnika unutar država članica Europske unije vozilima za čije upravljanje je potrebna vozačka dozvola kategorija C1, C1+E, C ili C+E ili vozačka dozvola D ili D+E, odnosno vozačka dozvola koja je priznata kao istovjetna, stjecanje početnih kvalifikacije i periodičke izobrazbe dokazuju vozačkom dozvolom s oznakom koda Zajednice ili kvalifikacijskom karticom vozača koju je izdalo nadležno tijelo druge države članice.

II. STJECANJE POČETNIH KVALIFIKACIJA I PERIODIČKE IZOBRAZBE

Članak 3.

(1) Kandidati koji su državljani država članica Europske unije mogu steći početne kvalifikacije u državi u kojoj imaju prebivalište ili u kojoj su zaposleni.

(2) Kandidati koji su državljani država nečlanica, a koji nisu stekli početne kvalifikacije i zaposleni su u tvrtki s poslovnim nastanom u državi članici Europske unije ili za nju rade, mogu steći početne kvalifikacije u državi članici Europske unije u kojoj tvrtka ima poslovni nastan ili u državi članici Europske unije koja im je izdala radnu dozvolu.

(3) Kandidati iz članka 2. stavka 2. ovoga Pravilnika mogu periodičku izobrazbu steći u državi članici Europske unije u kojoj imaju prebivalište ili u državi članici Europske unije u kojoj rade.

III. CENTRI ZA OSPOSOBLJAVANJE

Članak 4.

(1) Za dobivanje ovlaštenja za provođenje programa za stjecanje početnih kvalifikacija i periodičke izobrazbe, pravne osobe (u daljnjem tekstu: centri za osposobljavanje) moraju imati:

a) program za stjecanje početnih kvalifikacija i periodičke izobrazbe, kojim se utvrđuju nastavni sadržaji, plan provedbe i nastavne metode, izrađen sukladno minimalnim zahtjevima i sadržajima izobrazbe za početnu kvalifikaciju i provedbu periodičke izobrazbe, koji su tiskani uz ovaj Pravilnik i njegov su sastavni dio (Prilog 1.),

b) stručne kadrove za provedbu kvalitetne izobrazbe iz svih tematskih područja utvrđenih programom iz točke a) ovoga stavka i to najmanje pet osoba u radnom odnosu sa završenim najmanje preddiplomskim i diplomskim sveučilišnim studijem ili integriranim preddiplomskim i diplomskim sveučilišnim studijem prometnog smjera (cestovnog) ili strojarskog, od kojih najmanje tri osobe s prometnim smjerom (cestovnim) za izvođenje programa osposobljavanja,

c) u vlasništvu ili zakupu najmanje po jedno motorno vozilo kategorija C1, C1+E, C, C+E, D i D+E, opremljeno za osposobljavanje, odnosno najmanje po jedno vozilo one kategorije za koju će provoditi program za stjecanja početnih kvalifikacija i periodičke izobrazbe. Vozila moraju ispunjavati zahtjeve za ispitna vozila koji su određeni Direktivom 2006/126/ES o vozačkim dozvolama, odnosno Programom vozačkog ispita (»Narodne novine«, broj 155/2008.),

d) u vlasništvu ili zakupu uredski prostor za prijam kandidata, površine najmanje 8 m2, propisno opremljenu učionicu za provedbu teorijskog dijela osposobljavanja za najmanje 20 kandidata, pri čemu se za svakog kandidata mora osigurati najmanje 2,5 m² radne površine, a za predavača najmanje 8 m² radne površine,

e) u vlasništvu nastavna sredstva i pomagala za izvođenje programa početnih kvalifikacija i periodičke izobrazbe, informatičku opremu i program za realizaciju teorijskog dijela osposobljavanja (računalo i projektor u učionici, »magičnu« ploču, ploču s listovima, sheme pojedinih sklopova vozila (originalni ili umanjeni modeli sklopova vozila, primjerice mjenjač, motor, itd..), analogni i digitalni tahograf, stručnu literaturu koja obuhvaća sva tematska područja utvrđena programom iz točke a) ovoga stavka,

f) računalnu opremu za ostvarivanje informatičke povezanosti,

g) u vlasništvu ili zakupu prometno vježbalište, površine najmanje 1500 m2 i dimenzija najmanje 25 m širine i 60 m duljine, na kojem je moguća provedba praktičnog dijela osposobljavanja. Vježbalište mora biti izvedeno sa suvremenim kolničkim zastorom (asfalt, beton) i mora biti propisno označeno.

IV. SADRŽAJ, NAČIN I PROGRAM STJECANJA POČETNIH KVALIFIKACIJA

Članak 5.

Kandidati mogu steći početne kvalifikacije na sljedeće načine:

– provjerom znanja,

– ubrzanim načinom stjecanja početnih kvalifikacija, ili

– kroz srednjoškolsko obrazovanje za zanimanje vozač, te kroz druge vrste obrazovanja ili osposobljavanja za zanimanje vozač.

1. Program i sadržaj ispita

Članak 6.

(1) Provjera znanja obavlja se polaganjem ispita, koji se sastoji od teorijskog i praktičnog dijela.

(2) Teorijski dio ispita mora trajati najmanje četiri nastavna sata (180 minuta), a sastoji se iz dva dijela i to:

– pitanja koja uključuju odabir između više ponuđenih odgovora i pitanja koja zahtijevaju izravan odgovor,

– analize pojedinih slučaja.

(3) Praktični dio ispita mora trajati najmanje dva sata, a sastoji se iz dva dijela i to:

– ispita za ocjenu osposobljenosti za racionalnu vožnju u skladu s prometnim propisima i sigurnosnim pravilima, a koji mora trajati najmanje 90 minuta. Ispit se, u pravilu, provodi na svim vrstama gradskih prometnica te na cestama izvan naselja, brzim cestama i autocestama, a koje ceste imaju različite stupnjeve težine na koje kandidati mogu naići te u uvjetima različitih gustoća prometa. Vrijeme vožnje po cesti mora biti optimalno iskorišteno, tako da se kandidati mogu ocijeniti iz svih područja s kojima će se vjerojatno susretati u vožnji,

– praktičnog dijela ispita, u trajanju od najmanje 30 minuta, koji obuhvaća sadržaje iz Priloga 1. ovoga Pravilnika.

Vozilo koje se koristi za provedbu ispita mora ispunjavati zahtjeve za ispitna vozila propisane Direktivom 2006/126/EZ, odnosno Programom vozačkog ispita (»Narodne novine«, broj 155/2008.).

(4) Uz praktični dio ispita iz stavka 3. ovoga članka može se provesti i ispit na posebnom terenu ili na simulatoru vožnje, kako bi se ocijenila osposobljenost za racionalnu vožnju, sukladno prometnim propisima i sigurnosnim pravilima, u različitim uvjetima na cesti, ovisno o promjenama vremenskih prilika tijekom dana ili noći.

(5) Ispit iz stavka 4. ovoga članka smije trajati najviše 30 minuta i to vrijeme se uračunava u ukupno trajanje praktičnog dijela ispita.

(6) Praktičnom dijelu ispita može pristupiti kandidat koji ima položen vozački ispit za odgovarajuću kategoriju, odnosno koji ima vozačku dozvolu odgovarajuće kategorije. Praktični dio ispita provodi ovlašteni ispitivač koji ima dopuštenje (licenciju), koji ocjenjuje osposobljenost kandidata. Ovlašteni ispitivač mora imati završen najmanje preddiplomski i diplomski sveučilišni studij ili integrirani preddiplomski i diplomski sveučilišni studij prometnog smjera (cestovnog), položen stručni ispit i iskustvo od najmanje pet godina na poslovima provedbe vozačkih ispita ili edukacije u cestovnom prometu. U vozilu, tijekom ispita, osim kandidata koji polaže ispit, može biti i osoba koja je osposobljavala kandidata.

(7) Kandidat koji obavlja djelatnost prijevoza tereta, a želi promijeniti ili proširiti djelatnost na prijevoz putnika ili obratno, mora položiti teorijski dio ispita koji nije polagao te položiti i praktični dio ispita u cijelosti.

Članak 7.

(1) Kandidatu koji uspješno položi teorijski i praktični dio ispita, stručna organizacija koja je na temelju Zakona o sigurnosti prometa na cestama ovlaštena za poslove organiziranja i provođenja vozačkih ispita, izdaje SSO o početnim kvalifikacijama za određenu kategoriju vozila.

(2) Obrazac SSO o početnim kvalifikacijama tiskan je uz ovaj Pravilnik i njegov je sastavni dio (Prilog 2.).

2. Ubrzano stjecanje početnih kvalifikacija

Članak 8.

(1) Postupak ubrzanog stjecanja početnih kvalifikacija mora obuhvaćati poduku iz svih područja navedenih u Prilogu 1. ovoga Pravilnika i to u obliku tečaja u trajanju od najmanje 140 nastavnih sati. Nakon završenog tečaja kandidati polažu pismeni ispit koji obuhvaća najmanje po jedno pitanje iz svakog područja navedenog u Prilogu 1. ovoga Pravilnika.

(2) Uz pohađanje tečaja iz stavka 1. ovoga članka, kandidati moraju, u pratnji stručnog zaposlenika centra za osposobljavanje, obaviti 10 nastavnih sati vožnje samostalno u vozilu.

(3) Samostalnoj vožnji mogu pristupiti kandidati koji imaju položeni vozački ispit odgovarajuće kategorije, odnosno važeću vozačku dozvolu.

(4) Samostalna vožnja obavlja se u vozilu za odgovarajuću kategoriju, koje ispunjava zahtjeve za ispitna vozila određene Direktivom 2006/126/EZ o vozačkim dozvolama, odnosno Programom vozačkog ispita (»Narodne novine«, broj 155/2008.).

(5) Kandidati smiju voziti najviše četiri nastavna sata od navedenih deset nastavnih sati samostalne vožnje na posebnom terenu ili na odgovarajućem simulatoru vožnje, u cilju osposobljavanja vozača za racionalnu vožnju, sukladno prometnim propisima i sigurnosnim pravilima, u različitim uvjetima na cesti, ovisno o promjenama vremenskih prilika tijekom dana i noći.

(6) Kandidati koji obavljaju prijevoz tereta i posjeduju SSO o početnim kvalifikacijama, a žele obavljati prijevoz putnika ili obrnuto, nisu dužni polagati dio ispita za početne kvalifikacije koji je zajednički, nego samo dio koji nisu polagali.

(7) Tečaj ubrzanog stjecanja početne kvalifikacije iz stavka 6. ovoga članka traje 35 nastavnih sati, uključujući dva i pol sata samostalne vožnje u vozilu odgovarajuće kategorije, u pratnji osobe koja je osposobljavala kandidata.

(8) Nakon završenog tečaja kandidati polažu pismeni i usmeni ispit, koji obuhvaća najmanje po jedno pitanje iz svakog područja navedenog u Prilogu 1. ovoga Pravilnika.

Članak 9.

(1) Kandidatu koji je redovito pohađao tečaj i položio pismeni ispit, stručna organizacija koja je na temelju Zakona o sigurnosti prometa na cestama (»Narodne novine« br. 67/08.) ovlaštena za poslove organiziranja i provođenja vozačkih ispita, izdaje svjedodžbu kojom potvrđuje ubrzano stjecanje početne kvalifikacije.

(2) Obrazac svjedodžbe kojom se potvrđuje uspješno položen ispit o ubrzanim početnim kvalifikacijama (SSO o ubrzanim početnim kvalifikacijama) tiskan je uz ovaj Pravilnik i njegov je sastavni dio (Prilog 3.).

3. Provedba ispita

Članak 10.

(1) Ispiti se provode u ispitnim centrima stručne organizacije iz članka 9. stavka 1. ovoga Pravilnika, koje rješenjem odredi ministar nadležan za promet.

(2) Ispit provodi ovlašteni ispitivač koji mora imati završen najmanje preddiplomski i diplomski sveučilišni studij ili integrirani preddiplomski i diplomski sveučilišni studij prometnog smjera (cestovnog), položen stručni ispit i iskustvo od najmanje pet godina na poslovima provedbe vozačkih ispita ili edukacije u cestovnom prometu te dopuštenje (licenciju), sukladno posebnom propisu iz članka 9. stavka 1. ovoga Pravilnika.

(3) Na način određivanja i organiziranja rada ovlaštenih ispitivača koji provode ispite, utvrđivanje rokova, mjesta i vremena polaganja ispita te obavješćivanje kandidata, primjenjuju se na odgovarajući način odredbe propisa o načinu obavljanja i organiziranja vozačkih ispita i općih akata ovlaštene stručne organizacije iz članka 9. stavka 1. ovoga Pravilnika.

(4) Odluku o visini naknade provođenja tečajeva i visini naknade za polaganje ispita za stjecanje početnih kvalifikacija i periodičke izobrazbe vozača donosi ministar nadležan za poslove prometa.

V. SADRŽAJ, NAČIN I PROGRAM PROVOĐENJA PERIODIČKE IZOBRAZBE

Članak 11.

(1) Periodička izobrazba vozača je obvezna obuka kojom se osobama koje imaju SSO o početnim kvalifikacijama, ili vozačima koji su oslobođeni obveze stjecanja početnih kvalifikacija, osigurava dopuna znanja potrebnih za njihov rad, posebno glede sigurnosti u cestovnom prometu i racionalizacije potrošnje goriva.

(2) Periodička izobrazba provodi se svakih pet godina pohađanjem obveznog tečaja iz svih područja navedenih u Dijelu 1. Priloga 1. ovoga Pravilnika, u trajanju od najmanje 35 nastavnih sati, a najmanje sedam sati dnevno. Periodička izobrazba može se dijelom provoditi i na simulatoru vožnje.

(3) Nakon završene periodičke izobrazbe provodi se pismeni ispit u ispitnom centru. Ispit provodi ovlašteni ispitivač koji ima dopuštenje (licenciju). Kandidatu koji položi pismeni ispit ovlaštena stručna organizacija iz članka 9. stavka 1. ovoga Pravilnika izdaje SSO o periodičkoj izobrazbi.

(4) Ovlaštena stručna organizacija vodi evidenciju o vozačima koji su prošli periodičku izobrazbu.

(5) Obrazac svjedodžbe o periodičkoj izobrazbi tiskan je uz ovaj Pravilnik i njegov je sastavni dio (Prilog 4.).

(6) Na način određivanja i organiziranja rada ovlaštenih ispitivača koji provode ispite, utvrđivanje rokova, mjesta i vremena polaganja ispita te obavješćivanje kandidata, primjenjuju se na odgovarajući način odredbe propisa o načinu obavljanja i organiziranja vozačkih ispita i općih akata ovlaštene stručne organizacije iz članka 9. stavka 1. ovoga Pravilnika.

Članak 12.

Periodičku izobrazbu moraju proći:

a) vozači koji posjeduju SSO o početnim kvalifikacijama i vozači koji imaju završenu srednju stručnu spremu u zanimanju vozač, pet godina nakon izdavanja SSO o početnim kvalifikacijama, odnosno izdavanja svjedodžbe o završenoj srednjoj stručnoj spremi ili osposobljenosti za zanimanje vozač, te nakon toga svakih pet godina,

b) vozači koji su oslobođeni obveze stjecanja početne kvalifikacije, pet godina nakon isteka roka propisanog člankom 4.c stavkom 5. Zakona o prijevozu u cestovnom prometu(»Narodne novine«, br. 178/04, 48/05, 151/05, 111/06 i 63/08) te nakon toga roka svakih pet godina (D ili D+E do 10. rujna 2013., a C1, C1+E, C ili C+E do 10. rujna 2014.).

c) vozači koji su završili prvi tečaj periodičke izobrazbe, svakih pet godina prije isteka roka važenja SSO o periodičkoj izobrazbi.

VII. PRIJELAZNE I ZAVRŠNE ODREDBE

Članak 13.

Ovaj Pravilnik stupa na snagu osmog dana od dana objave u »Narodnim novinama«, a primjenjuje se od dana pristupanja Republike Hrvatske Europskoj uniji.

Klasa: 011-01/09-02/40

Urbroj: 530-07-09-1

Zagreb, 24. lipnja 2009.

Ministar
Božidar Kalmeta, v. r.

PRILOG 1

MINIMALNI ZAHTJEVI ZA POČETNU I PERIODIČKU IZOBRAZBU VOZAČA

|  |  |  |  |  |  |  |  |
| --- | --- | --- | --- | --- | --- | --- | --- |
|  | MINIMALNI ZAHTJEVI – PODRUČJA – SADRŽAJI | KATEGORIJE VOZILA | | | | | |
|  |  | C1 | C1+E | C | C+E | D | D+E |
| Dio 1. Popis područja – predmeta | |  |  |  |  |  |  |
| 1. | USAVRŠAVANJE RACIONALNE VOŽNJE, KOJA SE TEMELJI NA PROMETNIM PROPISIMA I SIGURNOSNIM PRAVILIMA |  | | | | | |
| 1.1. | Poznavanje obilježja prijenosnih sustava radi njihove optimalne iskorištenosti:  dijagrami okretnog momenta, snage i specifične potrošnje motora, optimalno korištenje brojača okretaja, optimalni broj okretaja pri promjeni brzine, dijagrami omjera prijenosa mjenjača | X | X | X | X | X | X |
| 1.2. | Poznavanje tehničkih obilježja i rada sigurnosnih kontrola za nadzor nad vozilom, smanjenje habanja na minimum i sprječavanja smetnji u radu:  specifičnosti hidrauličkog vakumskog sustava servo kočnica, ograničenje korištenja kočnica i usporivača, kombinirano korištenje kočnica i usporivača, bolje korištenje omjera brzine i prijenosa, korištenje inercije vozila, usporavanje i kočenje na nizbrdici, postupci u slučaju kvara | X | X | X | X | X | X |
| 1.3. | Sposobnost optimizacije potrošnje goriva:  optimizacija potrošnje goriva primjenom znanja iz točaka 1.1. i 1.2. | X | X | X | X | X | X |
| 1.4. | Sposobnost utovara vozila uz poštivanje sigurnosnih pravila i ispravno korištenje vozila:  sile koje utječu na vozilo u kretanju, korištenje omjera prijenosa mjenjača u skladu s opterećenjem vozila i osobinama ceste, izračun korisnog opterećenja vozila ili kombinacije, izračun ukupnog obujma, raspodjela opterećenja, posljedice preopterećenja osovine, stabilnost i težište vozila, vrste ambalaže i paleta; glavne kategorije tereta koje zahtijevaju pričvršćivanje, tehnike pritezanja i privezivanja, korištenje remenja za pričvršćivanje, korištenje priteznih uređaja, korištenje opreme za rukovanje teretom, postavljanje i skidanje cerade ili nepromočive tkanine. | X | X | X | X |  |  |
| 1.5. | Sposobnost osiguravanja sigurnosti i udobnosti putnika:  prilagođavanje uzdužnom i bočnom kretanju, poštivanje ostalih sudionika u prometu, podjela cesta, položaj vozila na cesti, sigurno kočenje, upravljanje prevjesom, korištenje posebnih infrastruktura (javne površine, vozne trake za posebne svrhe), rješavanja nesuglasja između sigurne vožnje i ostalih uloga vozača, interakcija i komunikacija s putnicima, osobitosti određenih skupina putnika (invalidne osobe, djeca) |  |  |  |  | X | X |
| 1.6. | Sposobnost utovara vozila uz poštovanje sigurnosnih pravila i ispravno korištenje vozila: sile koje utječu na vozilo u vožnji, primjena omjera prijenosa mjenjača u skladu s opterećenjem vozila i osobinama ceste, izračun korisnog opterećenja vozila ili skupa vozila, raspodjela opterećenja, posljedice preopterećenja osovine, stabilnost i težište vozila |  |  |  |  | X | X |
| 2. | PRIMJENA PROPISA |  | | | | | |
| 2.1. | Poznavanje propisa kojima je uređeno: maksimalno radno vrijeme u području prijevoza,  načela, primjena i posljedice primjene Uredbe Vijeća 1985/3820/EEZ od 20. prosinca 1985. o usklađivanju određenog socijalnog zakonodavstva u vezi s cestovnim prijevozom (SL L br. 370 od 31.12.1985, str. 1) i Uredbe Vijeća 1985/3821/EEZ od 20. prosinca 1985. o tahografu (nadzornom uređaju) u cestovnom prometu (SL L br. 370 od 31.12.1985, str. 8) sa svim izmjenama i dopunama; kazne za nekorištenje, neispravno korištenje ili neovlašteno rukovanje tahografom; poznavanje socijalnih uvjeta u cestovnom prijevozu, prava i dužnosti vozača u pogledu početnih kvalifikacija i periodičke izobrazbe. | X | X | X | X | X | X |
| 2.2. | Poznavanje propisa koji uređuju prijevoz tereta:  licencije za obavljanje djelatnosti prijevoza, obveze na temelju standardnih ugovora za prijevoz tereta, priprema dokumenata koji čine ugovor za prijevoz, međunarodne prijevozne dozvole, obveze na temelju Konvencije o ugovoru za međunarodni prijevoz tereta cestom, priprema međunarodnog teretnog lista, prelaženje graničnog prijelaza, otpremnička poduzeća, posebni prateći dokumenti za teret. | X | X | X | X |  |  |
| 2.3 | Poznavanje propisa o prijevozu putnika:  prijevoz posebnih skupina putnika, sigurnosna oprema u autobusima, sigurnosni pojasevi, opterećenje vozila. |  |  |  |  | X | X |
| 3. | ZDRAVLJE, SIGURNOST NA CESTI I ZAŠTITA OKOLIŠA, USLUGA, LOGISTIKA |  | | | | | |
| 3.1. | Upoznavanje vozača s rizicima na cesti i ozljedama na radu:  svijest vozača o opasnostima na cesti, vrste ozljeda na radu u djelatnosti prijevoza, statistika o prometnim nesrećama na cesti, sudjelovanje vozača teretnih vozila i autobusa u prometnim nesrećama, posljedice po ljudske živote, te materijalne i financijske posljedice. | X | X | X | X | X | X |
| 3.2, | Sposobnost sprječavanja kriminaliteta i trgovine ljudima:  opće informacije, posljedice za vozače, preventivne mjere, kontrolni popis, propisi o odgovornosti prijevoznika. | X | X | X | X | X | X |
| 3.3. | Sposobnost sprječavanja fizičkih rizika:  ergonomska načela, rizične kretnje ili držanje tijela, fizička spremnost, vježbe rukovanja teretom, osobna zaštita. | X | X | X | X | X | X |
| 3.4. | Svijest o važnosti fizičke i mentalne sposobnosti:  načela zdrave, uravnotežene prehrane, djelovanje alkohola, droga ili drugih tvari, koje mogu utjecati na ponašanje, simptomi, uzroci, utjecaj umora i stresa, ključna uloga temeljnog ciklusa rad/odmor. | X | X | X | X | X | X |
| 3.5. | Sposobnost procjenjivanja krizne situacije:  ponašanje u izvanrednim situacijama, ocjena stanja, izbjegavanje komplikacija prometne nesreće, pozivanje pomoći, pomoć ozlijeđenima i pružanje prve pomoći, ponašanje u slučaju požara, evakuacija putnika iz teretnog vozila/autobusa, osiguravanje sigurnosti putnika, ponašanje u slučaju napada i osnovna načela pripreme izvješća o nesreći. | X | X | X | X | X | X |
| 3.6. | Sposobnost prilagodbe ponašanja poboljšanju ugleda poduzeća:  ponašanje vozača i ugled poduzeća, važnost standarda usluga vozača za poduzeće, uloge vozača i osoba s kojima je vozač u kontaktu ili s kojima se susreće, održavanje vozila, organizacija rada, komercijalne i financijske posljedice spora. | X | X | X | X | X | X |
| 3.7. | Poznavanje gospodarskog okruženja cestovnog prijevoza tereta i organizacije tržišta:  cestovni prijevoz u odnosu na druge načine grane prometa (tržišno natjecanje, otpremnici), različite aktivnosti u cestovnom prijevozu (javni prijevoz, prijevoz za vlastite potrebe, pomoćne aktivnosti u prijevozu), organizacija glavnih vrsta prijevoznih poduzeća i pomoćnih aktivnosti u prijevozu, različite prijevozne specijalizacije (cisterne, prijevoz pri određenoj temperaturi, itd.), promjene u gospodarskoj grani (razvoj usluga, multimodalni teretni prijevoz, korištenje podizvođača, itd.) | X | X | X | X |  |  |
| 3.8. | Poznavanje gospodarskog okruženja cestovnog prijevoza putnika i organizacija tržišta:  cestovni prijevoz putnika u odnosu na druge načine prijevoza putnika (željeznica, osobni automobil), različite djelatnosti u vezi s cestovnim prijevozom putnika, prelazak granica (međunarodni prijevoz), organizacija glavnih vrsta poduzeća za cestovni prijevoz putnika |  |  |  |  | X | X |

PRILOG 2

Obrazac SSO o početnim kvalifikacijama kojom se potvrđuje stjecanje početne kvalifikacije na temelju provedene provjere znanja

![](dodatni/401973.jpeg)

REPUBLIKA HRVATSKA
MINISTARSTVO MORA PROMETA I INFRASTRUKTURE

(prva stranica svjedodžbe)

SVJEDODŽBA
O PROVEDENOJ PROVJERI ZNANJA ZA STJECANJE
POČETNIH KVALIFIKACIJA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Stručna organizacija koja je na temelju Zakona o sigurnosti prometa na cestama ovlaštena za poslove organiziranja i provođenja vozačkih ispita

|  |  |  |  |  |
| --- | --- | --- | --- | --- |
| Ovom svjedodžbom Republika Hrvatska, Ministarstvo mora, prometa i infrastrukture, na temelju čanka 4c stavka 2. Zakona o prijevozu u cestovnom prometu (»Narodne novine« br 178/04, 48/05, 151/05, 111/06 i 63/08), potvrđuje da vozač/vozačica | | | | |
| (ime i prezime) | | | |  |
| (datum i mjesto rođenja) | | | |  |
| (državljanstvo) | | | |  |
| (vrsta i br. osobnog dokumenta) | | | |  |
| (datum izdavanja osobnog dokumenta) | | | |  |
| (nadležno tijelo koje je izdalo osobni dokument) | | | |  |
| (br. vozačke dozvole) | | | |  |
| (datum izdavanja vozačke dozvole) | | | |  |
| (nadležno tijelo koje je izdalo vozačku dozvolu) | | | |  |
|  | | | |  |
| do |  | (datum) ispunjava zahtjeve vezano uz stjecanje početnih | | |
| kvalifikacija i stručno je osposobljen/osposobljena za prijevoz tereta (ili putnika) (1) u cestovnom prometu. | | | | |
|  | | | |  |
| (mjesto i datum izdavanja svjedodžbe) | | |  |  |
|  | | | (potpis i pečat odgovorne osobe) | |

|  |
| --- |
| (druga stranica svjedodžbe) |
| OPĆE ODREDBE  Ova svjedodžba je dokaz o stjecanju početnih kvalifikacija iz članka 6. stavka 1. točke b) Direktive Europskog parlamenta i Vijeća od 15. srpnja 2003. o početnim kvalifikacijama i periodičkoj izobrazbi vozača određenih cestovnih vozila za prijevoz tereta ili putnika, o izmjenama i dopunama Uredbe Vijeća 1985/3820/EEZ i Direktive Vijeća 1991/439/EEZ te o opozivanju Direktive Vijeća 1976/914/EEZ (SL L br. 226 od 10.9.2003, str. 4, sa svim izmjenama i dopunama).  Ovom svjedodžbom potvrđuje se da je vozač/vozačica do \_\_\_\_\_\_\_\_\_\_\_\_\_\_ (datum) stručno osposobljen/osposobljena za prijevoz tereta (i/ili putnika)1 u cestovnom prometu. |

1 Nepotrebno precrtati.

PRILOG 3

Obrazac SSO o početnim kvalifikacijama kojom se potvrđuje ubrzano stjecanje početnih kvalifikacija

![](dodatni/401974.jpeg)

REPUBLIKA HRVATSKA
MINISTARSTVO MORA PROMETA I INFRASTRUKTURE

(prva stranica svjedodžbe)

SVJEDODŽBA
O PROVEDENOM UBRZANOM STJECANJU POČETNIH KVALIFIKACIJA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Stručna organizacija koja je na temelju Zakona o sigurnosti prometa na cestama ovlaštena za poslove organiziranja i provođenja vozačkih ispita

|  |  |  |  |
| --- | --- | --- | --- |
| Ovom svjedodžbom Republika Hrvatska , Ministarstvo mora, prometa i infrastrukture, na temelju članka 4c stavka 3. Zakona o prijevozu u cestovnom prometu (»Narodne novine« br. 178/04, 48/05, 151/05, 111/06 i 63/08), potvrđuje da vozač/vozačica | | | |
| (ime i prezime) | | |  |
| (datum i mjesto rođenja) | | |  |
| (državljanstvo) | | |  |
| (vrsta i br. osobnog dokumenta) | | |  |
| (datum izdavanja osobnog dokumenta) | | |  |
| (nadležno tijelo koje je izdalo osobni dokument) | | |  |
| (br. vozačke dozvole) | | |  |
| (datum izdavanja vozačke dozvole) | | |  |
| (nadležno tijelo koje je izdalo vozačku dozvolu) | | |  |
|  | | |  |
| do |  | (datum) ispunjava zahtjeve vezano uz stjecanje početnih | |
| kvalifikacija i stručno je osposobljen/osposobljena za prijevoz robe (ili putnika)(1) u cestovnom prometu. | | | |

|  |  |  |
| --- | --- | --- |
| (mjesto i datum izdavanja svjedodžbe) |  |  |
|  | (potpis i pečat odgovorne osobe) | |

|  |
| --- |
| (druga stranica svjedodžbe) |
| OPĆE ODREDBE  Ova svjedodžba je dokaz o stjecanju početnih kvalifikacija iz članka 6. stavka 1. točke b). Direktive Europskog parlamenta i Vijeća od 15. srpnja 2003. o početnim kvalifikacijama i periodičkoj izobrazbi vozača određenih cestovnih vozila za prijevoz robe ili putnika, o izmjenama i dopunama Uredbe Vijeća 1985/3820/EEZ i Direktive Vijeća 1991/439/EEZ te o opozivanju Direktive Vijeća 1976/914/EEZ (SL L br. 226 od 10.9.2003, str. 4, sa svim izmjenama i dopunama).  Ovom svjedodžbom potvrđuje se da je vozač/vozačica do \_\_\_\_\_\_\_\_\_\_\_\_\_\_(datum) stručno osposobljen/osposobljena za prijevoz tereta (i/ili putnika)1 u cestovnom prometu. |

1 Nepotrebno precrtati.

PRILOG 4

Obrazac svjedodžbe kojom se potvrđuje periodička izobrazba vozača nakon stjecanja početnih kvalifikacija

(prva stranica svjedodžbe)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Stručna organizacija koja je na temelju Zakona o sigurnosti prometa na cestama ovlaštena za poslove organiziranja i provođenja vozačkih ispita

SVJEDODŽBA
O PROVEDENOJ PERIODIČKOJ IZOBRAZBI VOZAČA

|  |  |
| --- | --- |
| Ovom svjedodžbom \_\_\_\_\_\_\_\_\_\_\_\_\_\_\_\_\_\_\_\_\_\_(naziv stručne organizacije), na temelju članka 4e. stavka 2. Zakona o prijevozu u cestovnom prometu (»Narodne novine« br. 178/04, 48/05, 151/05, 111/06 i 63/08), potvrđuje da je vozač/vozačica | |
| (ime i prezime) |  |
| (datum i mjesto rođenja) |  |
| (državljanstvo) |  |
| (vrsta i br. osobnog dokumenta) |  |
| (datum izdavanja osobnog dokumenta) |  |
| (nadležno tijelo koje je izdalo osobni dokument) |  |
| (br. vozačke dozvole) |  |
| (datum izdavanja vozačke dozvole) |  |
| (nadležno tijelo koje je izdalo vozačku dozvolu) |  |
|  |  |
| završilo/završila tečaj periodičke izobrazbe u trajanju od 35 sati | |
| (datum) ispunjava zahtjeve stručne osposobljenosti vozača/vozačice za prijevoz tereta(ili putnika)(1) u cestovnom prometu. | |

|  |  |  |
| --- | --- | --- |
| (mjesto i datum izdavanja svjedodžbe) |  |  |
|  | (potpis i pečat odgovorne osobe) | |

|  |
| --- |
| (druga stranica svjedodžbe) |
| OPĆE ODREDBE  Ova svjedodžba je dokaz o periodičkoj izobrazbi vozača iz članka 8. stavka 1. Direktive Europskog parlamenta i Vijeća od 15. srpnja 2003. o početnim kvalifikacijama i periodičkoj izobrazbi vozača određenih cestovnih vozila za prijevoz robe ili putnika, o izmjenama i dopunama Uredbe Vijeća 1985/3820/EEZ i Direktive Vijeća 1991/439/EEZ te o opozivanju Direktive Vijeća 1976/914/EEZ (SL L br. 226 od 10.9.2003, str. 4, sa svim izmjenama i dopunama).  Ovom svjedodžbom potvrđuje se da je vozač/vozačica do \_\_\_\_\_\_\_\_\_\_\_\_\_\_(datum) stručno osposobljen/osposobljena za obavljanje prijevoz tereta i/ili putnika)1 u cestovnom prometu. |

1 Nepotrebno precrtati.

Pravilnik, NN 78/2009-1867